bluuebunny/crossref_metadata_2025 huggingface dataset:
Stephen King and the construction of authorship as a mass-mediated practice
Authors: Φελέκη Δέσποινα
Published: August 2021

Σκοπός αυτής της διδακτορικής διατριβής είναι η διερεύνηση των συσχετισμών μεταξύ κειμένου, λογοτεχνικής γραφής και νέων τεχνολογιών στα πλαίσια της σύγχρονης πολιτισμικής παραγωγής σε συνάρτηση με τη χρήση ψηφιακών μέσων. Συγκεκριμένα, η διατριβή εστιάζει στη λογοτεχνική παραγωγή του Στήβεν Κινγκ, όπως αυτή διαμορφώνεται στις αρχές του εικοστού-πρώτου αιώνα εξαιτίας της χρήσης τόσο έντυπων όσο και ψηφιακών μέσων. Για το λόγο αυτό, η σύγκλιση της λογοτεχνίας με την τεχνολογία, ως συνέπεια της ψηφιακής επανάστασης που σημειώνεται μετά το 1945 αποτελεί τον κεντρικό άξονα της μελέτης αυτής. Με τον Κινγκ να αποτελεί τον κατεξοχήν συγγραφέα μυθιστορημάτων τρόμου για περισσότερο από τέσσερις δεκαετίες, έμφαση δίνεται στον τρόπο που η χρήση ψηφιακών μέσων βοηθά τον συγγραφέα να αναζωογονήσει τη λογοτεχνική του τέχνη, παράλληλα οδηγώντας μας σε μια αναθεώρηση της παραδοσιακής γοτθικής γραφής. Για τους λόγους αυτούς, η διατριβή εξετάζει τις ποικίλες επιδράσεις αυτής της στροφής του Κινγκ στις πρακτικές ανάγνωσης και γραφής καθώς και στους συγγραφικούς ρόλους και σκοπούς. Εστιάζοντας στις δυνατότητες αλλά και στους περιορισμούς των ψηφιακών μέσων σε σχέση με το περιεχόμενο και τη μορφή των έργων του Κινγκ, διερευνώνται οι σχέσεις που συνδέουν τη συγγραφική ομάδα του Κινγκ με το αναγνωστικό κοινό του για τη δημιουργία εμπλουτισμένων λογοτεχνικών εμπειριών μέσα στα πλαίσια της παρούσας συμμετοχικής κουλτούρας και υπό την πίεση της αδηφάγου βιομηχανίας του θεάματος. Στη συνέχεια, η διατριβή επιχειρεί να ρίξει φως στις πιο πρόσφατες πρακτικές μάρκετινγκ που εφαρμόζουν οι βιομηχανίες του βιβλίου και του θεάματος (σε σχέση πάντα με τη δημιουργική παραγωγή του Κινγκ), αποσκοπώντας στην αποκλειστική διάθεση υπερμεσικών προϊόντων (transmedia franchises) και στη δημιουργία μιας νέας καταναλωτικής συνείδησης η οποία έντονα επηρεάζει τον τρόπο γραφής και ανάγνωσης ενός λογοτεχνικού κειμένου. H διατριβή αυτή εστιάζει σε έντυπα μυθιστορήματα και νουβέλες του Κινγκ από τον εικοστό-πρώτο αιώνα, όπως Lisey’s Story (2006), Duma Key (2008), και Ur (2009). Στη συνέχεια, εξετάζει το διαδικτυακό διαδραστικό παιχνίδι Discordia (2009) και άλλα ηλεκτρονικά προγράμματα που εμφανίζονται στην επίσημη ιστοσελίδα του Κινγκ (StephenKing.com). Προσπάθεια γίνεται να ερμηνευτούν οι δυναμικές σχέσεις που αναπτύσσονται και οι νέες δυνατότητες που ανοίγονται μέσα από τις συγγραφικές πρακτικές του Κινγκ και την αμφιταλάντευση του συγγραφέα ανάμεσα σε διάφορα εκφραστικά μέσα και τεχνολογίες γραφής. Το θεωρητικό υπόβαθρο της διατριβής σχετίζεται με την Αφηγηματολογία, τις Σπουδές των Μέσων Επικοινωνίας, όπως και τις Σπουδές Ηλεκτρονικών Παιχνιδιών, Κινηματογράφου, Ποπ Κουλτούρας και Μάρκετινγκ με σκοπό τη δημιουργία ενός διευρυμένου και διεπιστημονικού θεωρητικού πλαισίου. Απώτερος στόχος της διδακτορικής αυτής μελέτης είναι να συμβάλλει στον εποικοδομητικό διάλογο όσον αφορά την ποπ λογοτεχνική γραφή και τους νέους ρόλους του συγγραφέα και των αναγνωστών σε έναν ηλεκτρονικά-διαμεσολαβούμενο κόσμο.
Φαινόμενα συγχρονισμού σε πλέγματα συζευγμένων ταλαντωτών
Authors: Παναγάκου Ευαγγελία
Published: August 2021

Στη διδακτορική αυτή διατριβή μελετώνται φαινόμενα συγχρονισμού και σχηματισμοίχωροχρονικών δομών που εμφανίζονται σε συστήματα αντίδρασης-διάχυσης, όταν πολλοίταλαντωτές (αντιδρώντα) είναι συζευγμένοι μεταξύ τους σε ένα πλεγματικό δίκτυο ή σε ένασειριακό σχηματισμό. Οι μέθοδοι προσομοίωσης που χρησιμοποιούνται είναι η Kinetic Monte Carlo (Κινητική Μέθοδος Μόντε Κάρλο) και η αριθμητική ολοκλήρωση κατά Euler (Ώηλερ). Η μελέτη πραγματοποιείται για τομοντέλο του Πλεγματικού Οριακού Κύκλου (ΠΟΚ). Αρχικά αναλύεται σε βάθος το μοντέλο LLC. Παρουσιάζεται πώς η δυναμική του συστήματοςδιαφέρει από την πρόβλεψη της θεωρίας του Μέσου Πεδίου όταν περιορίζεται σε μικρέςχωρικές διαστάσεις, τόσο εξαιτίας των περιορισμών που προκύπτουν από τη χωρικήδιάταξη, όσο και λόγω του θορύβου που εισάγει η μέθοδος προσομοίωσης. Δείχνεταιαριθμητικά ότι όταν η σύζευξη είναι του τύπου αντίδρασης σε μικρή ή μεγάλη κλίμακα καιόταν οι ρυθμοί των αντιδράσεων αντικατασταθούν από τις ενεργές τιμές αυτών τότε οιμέσες συγκεντρώσεις των αντιδρώντων μπορούν να προβλεφθούν από τις εξισώσεις τουΜέσου Πεδίου. Δεν ισχύει όμως το ίδιο όταν η σύζευξη είναι του τύπου διάχυσης, καθώς τοείδος της διάχυσης αυτής δεν υποστηρίζεται από τις εξισώσεις του Μέσου Πεδίου. Σεεπόμενο στάδιο παρουσιάζεται η μέθοδος αφηρημένου σταθμισμένου δικτύου για τηνπεριγραφή των διεργασιών που λαμβάνουν χώρα στο ΠΟΚ (LLC) σύστημα. Δείχνεται ότι ηκατανομή του βαθμού του δικτύου και ο μέσος συντελεστής συσσωμάτωσης ακολουθείνόμο δύναμης με εκθέτες που ταξινομούν το αφηρημένο δίκτυο στην κατηγορία τωνδικτύων ελεύθερης κλίμακας. Στη συνέχεια διερευνάται η εμφάνιση καταστάσεωνχίμαιρας, δηλαδή την ταυτόχρονη συνύπαρξη συγχρονισμένων και ασυγχρόνιστωνταλαντωτών τύπου ΠΟΚ (LLC), όταν αυτοί είναι συζευγμένοι σε κυκλικό σχηματισμό.Υπολογίζονται χαρακτηριστικά μεγέθη, όπως η μέση φασική ταχύτητα, που επιβεβαιώνουντην ύπαρξη αυτών των καταστάσεων, και μελετάται η πολλαπλότητα και η σημασία τους.
Αξιολόγηση διεγχειρητικού βάθους αναισθησίας με τη χρήση του BIS (bispectral index monitoring) σε ασθενείς με νοσογόνο παχυσαρκία
Authors: Σιαμπαλιώτη Αθηνά
Published: August 2021

ΕΙΣΑΓΩΓΗ-ΣΚΟΠΟΣΗ νοσογόνος παχυσαρκία αποτελεί μία πραγματική μάστιγα του αιώνα μας. Τα χειρουργεία βαριατρικής έχουν αυξηθεί σημαντικά και ο αναισθησιολόγος καλείται όλο και πιο συχνά να χορηγήσει αναισθησία σε αυτή την κατηγορία των ασθενών. Ο στόχος της μελέτης ήταν να εκτιμηθεί αν η χρήση του BIS μπορεί να αξιολογήσει το διεγχειρητικό βάθος αναισθησίας σε αυτή την κατηγορία ασθενών καθώς και αν η χορήγηση σεβοφλουρανίου σαν μονοαναισθησία με η χωρίς BIS συγκρινόμενο με τις ομάδες της προποφόλης –ρεμιφεντανιλης είναι εφικτή, σε ασθενείς με ΒΜΙ >50 που υποβλήθηκαν χολοπαγκρεατική εκτροπή με Roux-en-Y.ΥΛΙΚΟ-ΜΕΘΟΔΟΛΟΓΙΑΣτην παρούσα τυχαιοποιημένη διπλή τυφλή μελέτη 100 ασθενείς με ΒΜΙ>50 και φυσική κατάσταση κατά ASA ΙΙ-ΙΙΙ υποβλήθηκαν σε χολοπαγκρεατική εκτροπή με Roux-en-Y γαστρική παράκαμψη τυχαιοποιήθηκαν σε 4 ομάδες. Ομάδα σεβοφλουρανίου (ν=25), Ομάδα σεβοφλουρανίου με χρήση BIS (ν=25), ομάδα προποφόλης (ν=25) και ομάδα προποφόλης με χρήση BIS (ν=25).¨Εγινε καταγραφή του βάθους της αναισθησίας , των αιμοδυναμικών διακυμάνσεων, των επι μέρους κλίμακες ανάνηψης (Aldrette,Chang and White) καθώς και του μετεγχειριτικού πόνου.Η στατιστική επεξεργασία έγινε με τη χρήση ANOVA και με τη μέθοδο χ2. ΑΠΟΤΕΛΕΣΜΑΤΑΔεν υπήρχαν στατιστικά σημαντικές διαφορές μεταξύ των 4 ομάδων ως προς τα δημογραφικά στοιχεία, το ΒΜΙ και τα συνοδά νοσήματα. Υπήρξε στατιστική διαφορά της μέσης αρτηριακής πίεσης μεταξύ των ομάδων: του σεβοφλουρανίου και της προποφόλης (p<0,001). Βρέθηκαν αυξημένες τιμές μέσης αρτηριακής πίεσης στις ομάδες της προποφόλης (p<0,001) σε σύγκριση με τις ομάδες του σεβοφλουρανίου . Δεν βρέθηκαν σημαντικά στατιστικές διαφορές μεταξύ των τεσσάρων ομάδων ως προς τις διακυμάνσεις της καρδιακής συχνότητας. Ο χρόνος μέχρι το άνοιγμα των οφθαλμών και την αποδιασωλήνωση ήταν σημαντικά μικρότερος στις ομάδες της προποφόλης, ενώ σύμφωνα με τις κλίμακες ανάνηψης Aldrete, Chung και White οι ομάδες του σεβοφλουρανίο υπερτερούσαν έναντι των ομάδων προποφόλης (γρηγορότερα υψηλές τιμές στους δείκτες).ΣΥΜΠΕΡΑΣΜΑΤΑ Τόσο το σεβοφλουρανίο όσο και η προποφόλη μπορούν να χορηγηθούν με ασφάλεια εξίσου σε παχύσαρκους ασθενείς με ΒΜΙ>50. Εντούτοις το σεβοφλουράνιο δείχνει να υπερτερεί έναντι της προποφόλης λόγω της καλύτερης : αιμοδυναμικής σταθερότητας, της ισχαιμικής προγύμνασης του μυοκαρδίου καθώς και της , ισχυρής διεγχειρητικής αναλγητικής δράσης. Η διεγχειρητική χρήση του BIS θεωρείται απαραίτητη επειδή μας εξασφαλίζει βαθύ ύπνο και μπορεί να μας βοηθήσει στην αποφυγή δυσάρεστων και επικίνδυνων συμβάντων κατά την αφύπνιση μιας και η ανακατανομή και απέκριση των φαρμάκων σε αυτή την κατηγορία ασθενών είναι απροσδιόριστη.
Η ανατομική μελέτη της συμπαθητικής νεύρωσης του θύμου αδένα
Authors: Μουδάκη Αγγελική
Published: August 2021

Μελετήθηκαν συνολικά 35 περιπτώσεις θύμου αδένα εκ των οποίων 10 περιπτώσεις προήλθαν από νεκροτομικό υλικό, 20 παρασκευάσματα από ανθρώπινα πτώματα που χρησιμοποιούνται για την ανατομική άσκηση των Β’ετων φοιτητών της Ιατρικής Σχολής του Πανεπιστημίου Αθηνών και 5 χειρουργικά παρασκευάσματα ασθενών.Κατά τη μελέτη των προαναφερθέντων παρασκευασμάτων διαπιστώθηκε η παρουσία υπολειματικού ιστού του θύμου αδένα σε όλα τα παρασκευάσματα εκτός από τα 10 νεκρά έμβρυα όπου διαπιστώθηκε ολόκληρος ο θύμος αδένας. Ο ιστός του θύμου μελετήθηκε με τη μέθοδο του ανοσοφθορισμού, ο οποίος βασίζεται στην ειδική πρόσδεση του σεσημασμένου αντισώματος με φθορίζον χρωμογόνο στο δικό του αντιγόνο.Για τη μελέτη του συμπαθητικού συστήματος χρησιμοποιήθηκε ως φθορίζον μόριο η φλουορεσκεΐνη η οποία επιτρέπει να στοχεύσουμε τη φθορίζουσα ουσία σε συγκεκριμένες πρωτεΐνες και κυτταρικές δομές.
Βιοχημικοί δείκτες καρδιακής ανεπάρκειας και η αξία τους στην παρακολούθηση και πρόγνωση των ενηλίκων με συγγενή καρδιοπάθεια
Authors: Ανδρέου Κωνσταντίνος
Published: August 2021

Εισαγωγή: Η προγνωστική αξία του NT-proBNP στις συγγενείς καρδιοπάθειες ενηλίκων έχει αποδειχθεί από σύγχρονες μελέτες, ενώ τα δεδομένα σχετικά με την προγνωστική αξία της NGAL είναι περιορισμένα. Γνωρίζουμε πως τα επίπεδα της NGAL είναι αυξημένα σε ασθενείς με καρδιακή ανεπάρκεια, αλλά ο ρόλος της στις συγγενείς καρδιοπάθειες ενηλίκων είναι άγνωστος. Αυτή η εργασία μελετά την συνδιαστική προγνωστική αξία της NGAL και του ΝΤ-proBNP στο πλάσμα, στους ενήλικες ασθενείς με συγγενείς καρδιοπάθειες.Μέθοδοι: Τα επίπεδα της NGAL και του ΝΤ-proBNP στο πλάσμα μετρήθηκαν σε 76 διαδοχικούς ενήλικες ασθενείς (33 άνδρες, μέση ηλικία 31.7 ± 14 χρόνια) με συγγενείς καρδιοπάθειες και φυσιολογική νεφρική λειτουργία (φυσιολογικές τιμές κρεατινίνης ορού). Οι ασθενείς χωρίστηκαν σε 3 ομάδες: Α. Απλές συγγενείς καρδιοπάθειες, Β: Σύμπλοκες συγγενείς καρδιοπάθειες και Γ: Κυανωτικές συγγενείς καρδιοπάθειες. Οι ασθενείς παρακολούθηκαν για σημαντικά καρδιαγγειακά συμβάματα όπως θάνατος, νοσηλεία, επιδείνωση κλινικής κατάστασης κατά ΝΥΗΑ, εμφάνιση νέων αρρυθμιών και χειρουργική ή διαδερμική επέμβαση.Αποτελέσματα: Οι τιμές της NGAL ήταν σημαντικά διαφορετκές μεταξύ των 3 ομάδων: Στην ομάδα Α η μέση τιμή της NGAL ήταν 64.5± 36.7ng/ml, στην ομάδα Β η μέση τιμή της NGAL ήταν 88.77 ± 36.17ng/ml και στην ομάδα Γ η μέση τιμή της NGAL ήταν 120 ± 40ng/ml (ομάδα A vs. ομάδα B: p = 0.048, ομάδσ B vs. ομάδα Γ: p = 0.037, ομάδα A vs. ομάδα Γ: p = 0.003). Οι τιμές του ΝΤ- pro BNP στο πλάσμα αποτέλεσαν σημαντικό προγνωστικό παράγοντα για όλα τα καρδιαγγειακά συμβάματα (HR = 1.001, CI = 1.001–1.002, p = 0.0006), αλλά και για τον καρδιαγγειακό θάνατο ξεχωριστά (HR = 1.001, CI = 1.001–1.002, p = 0.0004). Τα επίπεδα της NGAL στο πλάσμα αποτέλεσαν προγνωστικό δείκτη μόνο για τον καρδιαγγειακό θάνατο (HR = 1.017, CI = 1.001–1.033, p = 0.037).Συμπέρασμα: Τα επίπεδα της NGAL στο πλάσμα των ασθενών με απλές συγγενείς καρδιοπάθειες είναι χαμηλότερα συγκριτικά με τις τιμές της NGAL στο πλάσμα ασθενών με σύμπλοκες και κυανωτικές συγγενείς καρδιοπάθειες. Τα επίπεδα της NGAL συσχετίστηκαν με τα επιπέδα του ΝΤ-proBNP και μπόρεσαν να προβλέψουν τον καρδιαγγειακό θάνατο. Τα επίπεδα του ΝΤ-proBNP αναδείχθηκαν σε ισχυρό προγνωστικό παράγοντα για τον καρδιαγγειακό θάνατο, όπως και για όλα τα καρδιαγγειακά συμβάματα.
Λαϊκισμός και μεταδημοκρατία
Authors: Κατσαμπέκης Γεώργιος
Published: August 2021

Στην παρούσα διατριβή προχωρήσαμε στη διερεύνηση συγκεκριμένων ανταγωνιστικών πολιτικών λόγων στο πλαίσιο της ύστερης μεταπολίτευσης (1996-2009), παρεμβαίνοντας ταυτόχρονα στον τρέχοντα θεωρητικό και μεθοδολογικό διάλογο για τις έννοιες του λόγου, του λαϊκισμού και της μεταδημοκρατίας. Πιο συγκεκριμένα, επιχειρήσαμε να προσεγγίσουμε την ύστερη μεταπολίτευση, υιοθετώντας δύο βασικούς αναλυτικούς άξονες, οι οποίοι συμπυκνώνονται στις έννοιες του «λαϊκισμού» και της «μεταδημοκρατίας». Ως κύρια μεθοδολογία ορίζεται η ανάλυση λόγου, όπως αυτή αναπτύσσεται στη μεθοδολογική παράδοση της λεγόμενης «Σχολής του Έσσεξ». Στο εμπειρικό κομμάτι της εργασίας, εξετάστηκαν και αναλύθηκαν ο πολιτικός λόγος του «εκσυγχρονιστικού» ΠΑΣΟΚ (1996-2004) και της Νέας Δημοκρατίας του «μεσαίου χώρου» (1998-2009), οι οποίοι εντάσσονται στην λογική της μεταδημοκρατίας και της συναίνεσης, και έπειτα ο πολιτικός λόγος του ΣΥΡΙΖΑ (και του Συνασπισμού), ο οποίος κατανοείται ως λαϊκιστικός και σε αντιπαράθεση με τους πρώτους. Μέσα από την κριτική επισκόπηση αυτών των λόγων και την επικέντρωση στις ανταγωνιστικές δυναμικές που ανάπτυξαν, αναδεικνύουμε συγκλίνουσες και αποκλίνουσες νοηματοδοτήσεις του πολιτικού, διαφορετικές στρατηγικές απεύθυνσης στη δημόσια σφαίρα, αλλά και κατασκευές του συλλογικού υποκειμένου. Η ανάδειξη αυτών των δυναμικών και ρηματικών στρατηγικών προσδοκάται πως θα φωτίσουν κρίσιμες πτυχές των πρόσφατων πολιτικών και κοινωνικών εξελίξεων στην Ελλάδα, ενώ θα ανατροφοδοτήσει και τον ευρύτερο διάλογο γύρω από την σχέση λαϊκισμού και δημοκρατίας.
Κοσμολογικές ιδιομορφίες σε σύμπαντα με αλληλεπιδρώντα ρευστά
Authors: Κίττου Γεωργία
Published: August 2021

Σε αυτή την εργασία εξετάζουμε τον δυναμικό χαρακτήρα κοσμολογικών ιδιομορφιών που αναφύονται σε επίπεδους και καμπυλωμένους χωροχρόνους FRWL. Υποθέτουμε ότι ο χωροχρόνος αποτελείται από περισσότερα του ενός κοσμολογικά ρευστά τα οποία ανταλλάζουν μεταξύ τους ενέργεια. Ξεκινάμε με μια αναφορά στη σχετική βιβλιογραφία για τις γενικές ιδιότητες των λύσεων στο πρώιμο αλλά και στο μεταγενέστερο στάδιο της εξέλιξης του σύμπαντος και συζητάμε τις ποικίλες ιδιότητες των υποψηφίων αλληλεπιδρώντων ρευστών, καθώς και τη μορφή της μεταξύ τους αλληλεπίδρασης. Στη συνέχεια διατυπώνουμε το σύστημα των διαφορικών εξισώσεων που περιγράφουν την εξέλιξη του παράγοντα Hubble για επίπεδο σύμπαν FRWL υποθέτοντας ότι η μορφή της αλληλεπίδρασης μεταξύ των ρευστών ικανοποιεί μια γενική εξίσωση δευτέρου βαθμού. Ακολούθως, μετασχηματίζουμε το σύστημα διαφορικών εξισώσεων σε ένα κατάλληλο δυναμικό σύστημα, και σχετίζουμε την ύπαρξη δυναμικών ιδιομορφιών που πιθανόν να προκύψουν κατά τη διάρκεια της εξέλιξης, με τις γεωμετρικές ιδιομορφίες που απορρέουν από την εφαρμογή των θεωρημάτων περί ιδιομορφιών στη γενική σχετικότητα. Περαιτέρω, διερευνούμε και κατηγοριοποιούμε όλες τις ασυμπτωτικές ιδιότητες των κοσμολογικών ιδιομορφιών εισάγοντας τη γεωμετρική ενέργεια Bel-Robinson. Συνεχίζουμε εφαρμόζοντας τη μέθοδο των ασυμπτωτικών διασπάσεων για να αποκτήσουμε μια πλήρη εικόνα της συμπεριφοράς των λύσεων επίπεδων σύμπαντων FRWL που γειτνιάζουν κοντά στην ιδιομορφία χρησιμοποιώντας μια μορφή αλληλεπίδρασης, για την ανταλλαγή ενέργειας μεταξύ των ρευστών, δευτέρας τάξεως. Ακολούθως αναλύουμε ποικίλα κοσμικά παραδείγματα μοντέλων αλληλεπιδρώντων ρευστών που μοιράζονται τις ασυμπτωτικές ιδιότητες των λύσεων που βρήκαμε προηγουμένως. Έπειτα εισάγουμε και χρησιμοποιούμε μια μορφή αλληλεπίδρασης ανωτέρας τάξεως για να μοντελοποιήσουμε την ανταλλαγή ενέργειας μεταξύ των ρευστών σε επίπεδο σύμπαν FRWL, και να μελετήσουμε τις ασυμπτωτικές ιδιότητες των λύσεων που προκύπτουν. Κατόπιν εξετάσουμε τις ασυμπτωτικές ιδιότητες των λύσεων που προκύπτουν με την προσθήκη καμπυλότητας σε σύμπαντα FRWL, χρησιμοποιώντας μια γενική μορφή αλληλεπίδρασης. Αναφέρουμε εδώ ότι σε όλες τις περιπτώσεις η ανάλυσή μας πραγματοποιείται με τη μέθοδο των ασυμπτωτικών διασπάσεων, και ο στόχος μας είναι να αναλύσουμε πλήρως τις ασυμπτωτικές ιδιότητες των λύσεων κοντά στην ιδιομορφία.
Το ηλεκτρονικό-οικονομικό έγκλημα
Authors: Περπέρης Απόστολος
Published: August 2021

Η παρούσα διατριβή έχει ως αντικείμενο τη διερεύνηση του εγκληματικού προτύπου του ηλεκτρονικο-οικονομικού εγκλήματος. Ειδικότερα μελετά ποιες είναι οι συγκεκριμένες περιστασιακές συνθήκες που συνθέτουν την καταλληλότητα της εγκληματικής ευκαιρίας, το που και πώς του ηλεκτρονικο-οικονομικού εγκλήματος. Ποιός είναι ο τρόπος ζωής των ατόμων, ποιες συνηθισμένες δραστηριότητες τα εκθέτουν σε πιθανούς κινδύνους, τα καθιστούν κατάλληλους στόχους και μπορούν να δημιουργήσουν την κατάλληλη εγκληματική ευκαιρία για πιθανούς δράστες με κίνητρο να τα θυματοποιήσουν στον ψηφιακό χώρο.Το απαραίτητο θεωρητικό υπόβαθρο παρέχεται από την ενοποιημένη προσέγγιση των θεωριών που εστιάζουν στο εγκληματικό γεγονός και τη διαμόρφωση των «εγκληματικών ευκαιριών», όπως οι θεωρίες της ορθολογικής επιλογής, των καθημερινών δραστηριοτήτων, των εγκληματικών προτύπων και της στρατηγικής περιστασιακής πρόληψης του εγκλήματος.Βασικός στόχος της παρούσας διατριβής είναι η κατασκευή του προτύπου των εγκληματικών ευκαιριών του ηλεκτρονικο-οικονομικού εγκλήματος. Η βασική μέθοδος που ακολουθεί είναι η συστηματική βιβλιογραφική ανασκόπηση.
Η αναπαράσταση της σεξουαλικής εγκληματικότητας στον έντυπο τύπο
Authors: Ξένου Μαριάνθη
Published: August 2021

Στόχος της παρούσας μελέτης είναι η διερεύνηση του τρόπου με τον οποίο ο (εθνικός) ημερήσιος Τύπος (4 ημερησιες αθηναικές εφημερίδες) πρόβαλε το αδίκημα της σεξουαλικής κακοποίησης παιδιών την τελευταία 15ετία-1992-2007. Παράλληλα, εξετάζεται αν ο τρόπος προβολής του εγκλήματος αυτού από τον Τυπο παραβιασε βασικά (ανθρωπινα) δικαιώματα και κυρίως τα δικαιωμάτα των παιδιών θυμάτων, στην προσπάθεια του τύπου να εντυπωσιάσει. το κοινό με στοχο το μεγαλυτερο οικονομικο όφελος
Παραγωγή και κατανάλωση ηλεκτρικής ενέργειας στο νησί της Ρόδου
Authors: Ποιμενίδης Δημήτριος
Published: August 2021

Η παρούσα διατριβή διερεύνησε τις γνώσεις και τις στάσεις των μεγάλων καταναλωτών αναφορικά με την αειφορική διαχείριση ηλεκτρικής ενέργειας στη Ρόδο. Για την υλοποίηση των σκοπών της έρευνας εκπονήθηκε γραπτό ερωτηματολόγιο που χορηγήθηκε σε ιδιοκτήτες και διευθυντικά στελέχη του ξενοδοχειακού τομέα και σε αιρετούς Τοπικής Αυτοδιοίκησης.Η εργασία διαρθρώνεται σε δύο μέρη. Το πρώτο μέρος αποτελείται από 4 κεφάλαια.Στο 1ο κεφάλαιο αναφέρονται εννοιολογικές αποσαφηνίσεις των όρων: αειφορία, ενεργειακή εκπαίδευση, μη τυπική περιβαλλοντική εκπαίδευση, δια βίου εκπαίδευση.Στο 2ο κεφάλαιο παρουσιάζεται το αυτόνομο σύστημα παραγωγής ηλεκτρικής ενέργειας της Ρόδου, τα προβλήματα λειτουργίας του σταθμού, οι επιπτώσεις και η προοπτική καθαρής ενέργειας στη Ρόδο.Στο 3ο και 4ο κεφάλαιο παρουσιάζονται και αναλύονται ο προβληματισμός και οι διαστάσεις των τοπικών μεγάλων καταναλωτών και αποτελέσματα προγενέστερων ερευνών σε συναφή ζητήματα διερεύνησης.Το δεύτερο μέρος αποτελείται από 5 κεφάλαια.Το 1ο κεφάλαιο περιέχει τη μεθοδολογία της έρευνας, τα ερευνητικά ερωτήματα, τις υποθέσεις και τα εργαλεία που χρησιμοποιήθηκαν για τη διεξαγωγή της.Στο 2ο κεφάλαιο παρουσιάζονται τα δεδομένα της περιγραφικής της έρευνας, στο 3ο κεφάλαιο οι στατιστικά σημαντικές συσχετίσεις των ανεξάρτητων μεταβλητών και στο 4ο κεφάλαιο οι στατιστικά σημαντικές συσχετίσεις των εξαρτημένων μεταβλητών. Στο 5ο κεφάλαιο γίνεται σύνοψη των αποτελεσμάτων της έρευνας, αναφέρονται τα συμπεράσματα και η συζήτηση και ακολουθούν προτάσεις.Τα σημαντικότερα συμπεράσματα που προέκυψαν είναι: 1)Ο αυξημένος περιβαλλοντικός γραμματισμός επιδρά θετικά σε πλειάδα ζητημάτων που αφορούν γνώσεις ζητημάτων, στάσεις θετικά κείμενες απέναντι σε πρακτικές, τεχνολογίες και διάθεση μελλοντικής εφαρμογής τεχνολογιών ανανεώσιμων πηγών ενέργειας, εξοικονόμησης και ορθολογικής της χρήσης.2) Τα δημογραφικά χαρακτηριστικά των συμμετεχόντων κατά περίπτωση παίζουν σημαντικό ρόλο προς την κατεύθυνση της «πράσινης ενέργειας».3) Οι γνώσεις και οι αντιλήψεις των υπευθύνων δεν συμβαδίζουν απαραίτητα με το βαθμό του πράσινου ενεργειακού σχεδιασμού και της «απόδοσης» αλλά και του βαθμού εκπαίδευσης του προσωπικού των επιχειρήσεων. 4) Η αποδοχή του «πράσινου ηλεκτρισμού» είναι πολύ υψηλή σε τομείς δυνητικού σχεδιασμού, ανεξάρτητα από επίπεδο εφαρμογής της το οποίο διαφοροποιείται λόγω κόστους του εξοπλισμού. 5) Το νομοθετικό πλαίσιο και τα οικονομικά κίνητρα θεωρούνται οι κυριότεροι ανασταλτικοί παράγοντες προς την πράσινη ενέργεια. 6) Υφίσταται ανάγκη ενεργειακής εκπαίδευσης μέσω εξειδικευμένων – κατάλληλα στοχευμένων ενεργειακών εκπαιδευτικών προγραμμάτων μέσω ενός τοπικού νομοκατεστημένου φορέα εκπαίδευσης.
Impact of the cycle-to-cycle variation of an internal combustion engine to gaseous pollutants emissions
Authors: Καρβουντζής-Κοντακιώτης Απόστολος
Published: August 2021

Η εργασία στοχεύει στην υπολογιστική και πειραματική διερεύνηση της επίδρασης της κυκλικής διακύμανσης της καύσης σε κινητήρες, στο σχηματισμό ρύπων. Έμφαση δίνεται στις εκπομπές οξειδίων του αζώτου (NOx). Στο πλαίσιο αυτό, η παρούσα διδακτορική διατριβή συμβάλλει σε μια ερευνητική περιοχή που λίγο έχει μελετηθεί, μέσω των ακολούθων τριών προσεγγίσεων: α) της ανάπτυξης και επαλήθευσης ενός μοντέλου πρόβλεψης σχηματισμού ρύπων από κύκλο σε κύκλο, με χρήση ενός αναλυτικού μηχανισμού χημικών αντιδράσεων, β) Της πειραματικής διερεύνησης της κυκλικής διακύμανσης των εκπομπών ρύπων χρησιμοποιώντας αναλυτές ταχείας απόκρισης και συσχετίζοντας τα χαρακτηριστικά καύσης με τους μετρημένους σχηματιζόμενους ρύπους, γ) της χρήσης του προτεινόμενου μοντέλου πρόβλεψης σχηματισμού ρύπων και των πειραματικών δεδομένων, με στόχο τη διερεύνηση της δυνατότητας μοντελοποίησης της διακύμανσης των εκπομπών ρύπων.Το πρώτο και το τρίτο βήμα προϋποθέτουν ότι το νέο μοντέλο πρόβλεψης σχηματισμού ρύπων πρέπει να παρουσιάζει βελτιωμένη ακρίβεια σε σχέση με τα υπάρχοντα μοντέλα που υπάρχουν στην βιβλιογραφία. Το μοντέλο που αναπτύχθηκε χρησιμοποιεί έναν αναλυτικό μηχανισμό χημικής κινητικής και υποθέτει ότι κάθε “υπολογιστική” ζώνη καύσης είναι ένας ομογενής αντιδραστήρας. Σε σύγκριση με τα υπάρχοντα μοντέλα, το προτεινόμενο μοντέλο πλεονεκτεί διότι δεν απαιτεί τη χρήση της απλοποιημένης υπόθεσης χημικής ισορροπίας για τον υπολογισμό κανενός ρύπου καθώς και δεν απαιτεί τη χρήση οποιασδήποτε αυθαίρετης παραμέτρου για τη βαθμονόμησή του. Επιπλέον, το προτεινόμενο μοντέλο αναλυτικής χημείας απαιτεί υπολογιστικό χρόνο της ίδιας τάξης μεγέθους με τα παλαιότερα μοντέλα της βιβλιογραφίας. Δεδομένου ότι το προτεινόμενο μοντέλο παρουσιάζει βελτιωμένη ακρίβεια στην πρόβλεψη των εκπομπών οξειδίων του αζώτου (ΝΟx) σε σχέση με τα υπάρχοντα μοντέλα, χωρίς να αυξάνεται σημαντικά ο υπολογιστικός χρόνος, γίνεται σαφές ότι η συγκεκριμένη καινοτομία μπορεί να συμβάλει στον πιο αποδοτικό σχεδιασμό των μηχανών εσωτερικής καύσης.Ο δεύτερος στόχος αυτής της εργασίας είναι η πειραματική διερεύνηση της κυκλικής διακύμανσης των εκπομπών ρύπων. Αν και η επίδραση της κυκλικής διακύμανσης της καύσης έχει ερευνηθεί εκτενώς στην βιβλιογραφία, μόνο ένας πολύ μικρός αριθμός δημοσιεύσεων υπάρχουν πάνω στην πειραματική διερεύνηση της κυκλικής διακύμανσης των σχηματιζόμενων ρύπων κατά την καύση. Η πειραματική μελέτη που παρουσιάζεται σε αυτή την εργασία εστιάζει στην ποσοτικοποίηση της επίδρασης των διαφόρων παραμέτρων του κινητήρα, όπως το φορτίο, ο λόγος αέρα, και ο χρονισμός της ανάφλεξης στην κυκλική διακύμανση των εκπομπών.
Ανάπτυξη μοντέλου πρόβλεψης ρύπανσης υδάτινων πόρων με τη χρήση δικτύου πολυπαραμετρικών αισθητήρων
Authors: Σφήκας Αθανάσιος
Published: August 2021

Στα πλαίσια της παρούσας διδακτορικής διατριβής εγκαταστάθηκε και μελετήθηκε ένα δίκτυο αποτελούμενο από τρία συστήματα πολυπαραμετρικών αισθητήρων για τη συνεχή παρακολούθηση των ποιοτικών χαρακτηριστικών των υδατικών πόρων εντός της ευρύτερης περιοχής των ορυχείων λιγνίτη Πτολεμαΐδας της ΔΕΗ Α.Ε. για μια περίοδο περίπου 10 μηνών (Μάρτιος – Δεκέμβριος 2010). Τα αποτελέσματα των φυσικοχημικών παραμέτρων που μετρήθηκαν (θερμοκρασία, pH, αγωγιμότητα, Cl-, SO4-2, NO3-) αφού πρώτα ελέγχθηκαν για την αξιοπιστία τους, στη συνέχεια υπέστησαν επεξεργασία με βάση συγκεκριμένες στατιστικές τεχνικές και συσχετίσθηκαν τόσο μεταξύ τους όσο και με άλλες παραμέτρους όπως τη βροχόπτωση και τις ογκομετρικές παροχές από τις εκροές των αντλιοστασίων ορυχείων στα επιφανειακά ύδατα (ρέμα Σουλού), με στόχο τη διερεύνηση στατιστικά σημαντικών συσχετίσεων για τον εντοπισμό/πρόβλεψη ενδεχόμενων επεισοδίων ρύπανσης. Η μεθοδολογία που αναπτύχθηκε παρουσιάζει αρκετά ικανοποιητικό βαθμό αξιοπιστίας και προβλεπτικής ικανότητας, λαμβάνοντας πάντα υπόψη μη προβλέψιμους εξωγενείς παράγοντες καθώς και λοιπούς περιορισμούς που εμφανίζει η έρευνα πεδίου (π.χ. ασυνέχεια μετρήσεων).
Ιστορία της γραμματικής της αρχαίας εβραϊκής γλώσσας και η σύγκριση της γραμματικής του Qimhi με τη γραμματική του Gesenius
Authors: Σαλίμ Σλειμάν
Published: August 2021

Η παρούσα διπλωματική εργασία αποτελείται από δύο μέρη, το πρώτο μέρος ασχολείται με την ιστορία της γραμματικής της αρχαίας Εβραϊκής γλώσσας από τον 10ο μ.Χ. αι. και το δεύτερο παρουσιάζει την σύγκριση μεταξύ της γραμματικής του Qimhi (13ος αιώνας μ.Χ.) και της γραμματικής του Gesenius (19ος αιώνας). Οι πρώτες πραγματείες για τη γραμματική της αρχαίας Εβραϊκής γλώσσας, δεν περιείχαν όλα τα γραμματικά φαινόμενα. Για αυτό, η μελέτη της Εβραϊκής γλώσσας της Παλαιάς Διαθήκης γνώρισε αρκετές προσθήκες και συνεισφορές, ώστε σήμερα να έχουμε στη διάθεσή μας μία ολοκληρωμένη γραμματική.Συγκρίνεται η γραμματική του Qimhi «Mikhlol» με τη γραμματική του Gesenius «Gesenius Hebrew grammar». Η πρώτη γραμματική γράφτηκε για Εβραίους ή απευθυνόταν σε ανθρώπους που γνώριζαν την Εβραϊκή γλώσσα γιατί είναι γραμμένη στην Εβραϊκή γλώσσα και δεν ακολουθεί τη μορφή των σύγχρονων γραμματικών. Αντίθετα η γραμματική του Gesenius φαίνεται να έχει γραφτεί για αναγνώστες που δεν είναι γνώστες της αρχαίας Εβραϊκής γλώσσας.Βέβαια πρέπει να αναγνωριστεί πως και οι δύο γραμματικές είναι έργα πολύ υψηλού επιπέδου• του Qimhi, διότι ήταν η τελευταία γραμματική της πρώτης περιόδου, και του Gesenius γιατί μέχρι και σήμερα αποτελεί μία από τις καλύτερες και πιο βελτιωμένες γραμματικές της εποχής της αφού γνώρισε αρκετές εκδόσεις.Από την σύγκριση των έργων των δύο γραμματολόγων γίνεται αντιληπτό ότι η έρευνα για τη γραμματική φαινομενολογία δεν γνώρισε ιδιαίτερες προόδους στους επτά αιώνες που μεσολαβούν μεταξύ της συγγραφής των δύο πονημάτων. Ο Qimhi παραδίδει συνοπτικό υλικό, ενώ ο Gesenius το συστηματοποιεί και το επεκτείνει, έχοντας κατά νου τόσο τις διδακτικές ανάγκες, αλλά και σεβόμενος τα πορίσματα των προκατόχων του. Η ουσιαστική συνεισφορά, λοιπόν, του Gesenius έγκειται στη χρήση της ιστορικοσυγκριτικής γλωσσολογίας και στην απόπειρά του για μία πρώτη διερεύνηση των μορφολογικών κανόνων που διέπουν εν συνόλω τις σημιτικές γλώσσες. Σε επίπεδο φαινομενολογίας, φρονούμε, έγινε αντιληπτό ότι τα δύο έργα έχουν αρκετά κοινά σημεία, κάτι που καταδεικνύει την ουσιαστική προσφορά του Qimhi, αλλά και την εξάρτηση της σύγχρονης έρευνας από τον Qimhi.
Μεταβυζαντινές μουσικές παραστάσεις
Authors: Βουτσά Μαρία
Published: August 2021

Η γνώση μας για τη μεταβυζαντινή κοσμική μουσική και τα όργανά της –σε αντίθεση με τη θρησκευτική μουσική– περιορίζεται στις πληροφορίες που προέρχονται από τις εικαστικές αναπαραστάσεις και σποραδικά από αναφορές σε γραμματειακές πηγές. Η εικονογραφία από τα τέλη του 15ου έως τις αρχές του 19ου αιώνα περιλαμβάνει έναν μεγάλο αριθμό σκηνών οι οποίες αποδίδουν την τότε καθημερινή ζωή. Στις αναπαραστάσεις αυτές εντάσσονται και μουσικές σκηνές προσδίνοντάς τους ζωντάνια και ρεαλισμό. Οι εικονογραφικές μαρτυρίες που συγκεντρώθηκαν για την παρούσα διατριβή προέρχονται από τη θρησκευτική τέχνη –κυρίως τη ζωγραφική– σε μονές και εκκλησίες που βρίσκονται στην Ήπειρο, τη Θεσσαλία και κυρίως τη Μακεδονία και το Άγιον Όρος.Στόχοι της διατριβής είναι πρώτον η συγκέντρωση, ταξινόμηση και αξιολόγηση όσο το δυνατόν περισσότερων μουσικών παραστάσεων από την εξεταζόμενη περιοχή. Δεύτερον η συγκέντρωση και ταξινόμηση αντίστοιχων μουσικών αναφορών από τις γραπτές πηγές προκειμένου να συμπληρώσουν το εικονογραφικό υλικό, και τρίτον η συνθετική ερμηνεία, όπου αυτό κατέστη δυνατόν, της εικόνας και του γραπτού κειμένου. Η συγκριτική μελέτη του εικονογραφικού υλικού έγινε: α) Θεματικά, με ομαδοποίηση και περιγραφή όλων των μουσικών σκηνών που προέρχονταν από το ίδιο θέμα δηλ. Μεταφορά της Κιβωτού, Αίνοι, Γέννηση του Χριστού, Εμπαιγμός, Παραβολές, Θαύματα και Βίοι Αγίων, Αποκάλυψη και Δευτέρα Παρουσία καθώς και θέματα με ποικίλο περιεχόμενο στο οποίο όμως περιέχεται και μουσική αναφορά, και β) Οργανολογικά, συγκρίνοντας -με βάση το σύστημα ταξινόμησης των Hornbostel & Sachs- τα παραπάνω όργανα με αντίστοιχά τους, σε διαφορετικά εικονογραφικά θέματα, που είχαν κοινά ή παρόμοια μορφολογικά χαρακτηριστικά. Από τη συνθετική ερμηνεία της εικόνας και των μουσικών πληροφοριών από τις γραπτές πηγές, διαπιστώθηκε ότι τα εικονιζόμενα όργανα ταξινομημένα σε αερόφωνα, χορδόφωνα, μεμβρανόφωνα και ιδιόφωνα διακρίνονται ανάλογα με τα κατασκευαστικά χαρακτηριστικά και τις απεικονίσεις στις οποίες εντάσσονται σε: ΑΕΡΟΦΩΝΑ: Αυλοί με ακμή (Αυλός πλάγιος ή με λοξό κράτημα. Αυλός ευθύς, κυλινδρικός μετρίου μήκους και ευθύ κράτημα. Αυλός ευθύς κωνικός μετρίου μήκους και ευθύ κράτημα). Αυλός με ευθύ κωνικό ηχητικό σωλήνα και γλωττίδα - σουρλάς και μπίφερα. Αερόφωνο με ασκό - κάιδα ή γκάιντα. Αυλοί τύπου σάλπιγγας - τρουμπέτες. ΧΟΡΔΟΦΩΝΑ: Λαουτοειδή με βραχίονα χωρίς δοξάρι (Αχλαδόσχημο με μέτριο ηχείο-λαούτο. Αχλαδόσχημο με μικρό ηχείο). Λαουτοειδή με βραχίονα και δοξάρι (Μικρό αχλαδόσχημο, εικονογραφικά παραπέμπει στην κρητική – θρακιώτικη λύρα. Οκτώσχημο, πρόγονο του σημερινού βιολιού). Ψαλτήριον. Άρπα.ΜΕΜΒΡΑΝΟΦΩΝΑ: Τύμπανα λεβητοειδή - ανακαράδες. Τύμπανα με κυλινδρικό ηχείο (Μικρό κυλινδρικό ηχείο και μία μεμβράνη κρούσης. Μέτριο κυλινδρικό ηχείο και μία μεμβράνη κρούσης. Μέτριο κυλινδρικό ηχείο και δύο μεμβράνες κρούσης - νταούλι). Τύμπανο με ηχείο στεφανοειδές - ντέφι. ΙΔΙΟΦΩΝΑ: Κύμβαλα. Σήμαντρον – ξύλον. Κώδων – καμπάνα – κουδούνια.
Το υπόρχημα στον αρχαϊκό λυρισμό και στο αρχαίο δράμα
Authors: Παναγιωτοπούλου Μαρία
Published: August 2021

Σκοπός της παρούσας διατριβής είναι η μελέτη του υπορχήματος, ενός αρχαίου ποιητικού είδους υμνητικού χαρακτήρα και χορικής εκτέλεσης, που κατά την πρώιμη φάση της δημιουργίας του ήταν αφιερωμένο στον θεό Απόλλωνα. Βάσει μαρτυριών που προέρχονται από συγγραφείς της ύστερης αρχαιότητας αλλά και χάρη στις πληροφορίες που μπορεί κανείς να αλιεύσει από τα ίδια τα αποσπασματικά σωζόμενα υπορχήματα, διερευνώνται τα ιδιαίτερα χαρακτηριστικά της υπορχηματικής ποίησης (όρχηση, μέτρο, μέλος, αρμονία, λόγος), η σχέση της με άλλα όμορα χορικά είδη, όπως ο διθύραμβος και ο παιάνας, αλλά και η δομή και θεματολογία των υπορχηματικών ποιημάτων. Γίνεται εκτενής αναφορά στους ευρετές και πρώτους δημιουργούς υπορχημάτων, ενώ μελετώνται διεξοδικά τα σχετικά αποσπάσματα που σώζονται από την ποιητική παραγωγή του Πινδάρου, του Βακχυλίδη και του Πρατίνα. Επιχειρείται στη συνέχεια ο εντοπισμός του υπορχηματικού τρόπου σε έργα που ανήκουν σε άλλες ειδολογικές κατηγορίες, όπως το έπος και το δράμα. Στο πλαίσιο αυτό εξετάζονται περιγραφικές αναφορές σε υπορχηματική όρχηση που ενυπάρχουν στην Ἰλιάδα, την Ὀδύσσεια και τον Ομηρικό ύμνο εις Απόλλωνα, ενώ μεγάλη έκταση στην πραγμάτευση αυτή καταλαμβάνει η ανίχνευση υπομνήσεων υπορχήματος στις εξ ολοκλήρου σωζόμενες τραγωδίες του Αισχύλου, του Σοφοκλή και του Ευριπίδη, στις κωμωδίες του Αριστοφάνη αλλά και στα αποσπάσματα σατυρικών δραμάτων που διαθέτουμε. Το υπόρχημα εξετάζεται τόσο ως αυτόνομο χορικό είδος όσο και ως ιδιαίτερος τρόπος χορικής εκτέλεσης που επιβιώνει και στην κλασική εποχή εγκιβωτιζόμενο μέσα στο αττικό δράμα και προσαρμοζόμενο στις πολιτικές, κοινωνικές, καλλιτεχνικές και ποιητικές απαιτήσεις της Αθήνας του 5ου αι. π.Χ. Το είδος αφομοιώνεται από τη δραματική ποίηση, που άλλοτε το αξιοποιεί δημιουργικά και άλλοτε το αποδομεί ή το παρωδεί, επιστρατεύοντάς το σε σημεία που η υπόθεση του έργου απαιτεί έντονη όρχηση ως εξωτερίκευση συναισθηματικής υπερδιέγερσης εντείνοντας ενίοτε την τραγική ειρωνεία. Ιδιαίτερη έμφαση δίνεται στην αυτοαναφορική διάθεση που εκφράζει ο Χορός μέσα από τα υπορχήματά του, όπου λόγος και μιμητικές κινήσεις συνδυάζονται ακατάλυτα και αρμονικά. Με τη διατριβή αυτή επιδιώκεται η προσέγγιση της θεματολογίας των υπορχημάτων, του ρόλου που επιτελούσαν, ανάλογα με το εκάστοτε ευρύτερο λυρικό ή δραματικό πλαίσιο της χορικής τους εκτέλεσης, καθώς επίσης και η μελέτη της εξελικτικής πορείας του χορικού αυτού είδους κατά την αρχαϊκή και κλασική εποχή.
Δομική και λειτουργική οργάνωση των διαμεμβρανικών ελίκων στους μεταφορείς πουρινών της οικογένειας ΝΑΤ
Authors: Καρενά-Ευσταθίου Αικατερίνη
Published: August 2021

Η διδακτορική διατριβή εντάσσεται στην έρευνα των διαμεμβρανικών πρωτεϊνών μεταφοράς, οι οποίες (α) συνιστούν μεγάλο αριθμό γονιδιακών προϊόντων σε όλα τα είδη οργανισμών (5-15%), (β) δεν έχουν μελετηθεί επαρκώς στο παρελθόν, λόγω περιορισμένης παραγωγής αναλυτικών τρισδιάστατων δομών από κρυσταλλογραφία, (γ) υπόκεινται σε μηχανισμούς λειτουργίας και εξειδίκευσης που μόλις αρχίζουν να γίνονται κατανοητοί σε αναλυτικό επίπεδο. Πρωτεΐνες του τύπου αυτού όπως ο μεταφορέας σεροτονίνης ή ο συμμεταφορέας γλυκόζης-νατρίου είναι σημαντικές για την ανθρώπινη φυσιολογία και παθογένεση, συνδέονται με την αιτιολογία ή εξέλιξη σημαντικών γενετικών νόσων (π.χ. κυστική ίνωση, Parkinson’s, Alzheimer’s) ή αποτελούν στόχους ορισμένων από τα συχνότερα συνταγογραφούμενα φάρμακα (π.χ. Prozac, Prilosec). Συγκεκριμένα στην διατριβή αναλύονται με τεχνικές κυστεϊνικής σάρωσης (Cys-scanning) η δομική και λειτουργική οργάνωση ενός τυπικού μεταφορέα πουρινών της οικογένειας NAT/NCS2 (nucleobase-cation symporters), ονόματι XanQ, τον οποίο έχουμε κλωνοποιήσει και χαρακτηρίσει πρόσφατα στο εργαστήριό μας. Εφαρμόζονται πειράματα διασταυρωτής σύνδεσης (cross-linking) και λειτουργικής ανάλυσης διπλών μεταλλαγμάτων, παρουσία και απουσία υποστρώματος. Ως αποτέλεσμα δίνεται ένα πειραματικό μοντέλο οργάνωσης των διαμεμβρανικών τμημάτων (α-ελίκων) στην τριτοταγή δομή του XanQ, καταγράφονται οι αλλαγές διαμόρφωσης που χαρακτηρίζουν τον μηχανισμό δέσμευσης/μεταφοράς ξανθίνης, εντοπίζονται κατάλοιπα πλησίον του κέντρου δέσμευσης ή σε θέσεις–«αισθητήρες» για τις αλλαγές διαμόρφωσης που επάγει η δέσμευση υποστρώματος, σύμφωνα και με δεδομένα που προκύπτουν από την πρώτη δημοσιευμένη κρυσταλλογραφική δομή του ομολόγου μεταφορέα της ουρακίλης της οικογένειας UraA. Πρόκειται για την πρώτη συστηματική ανάλυση αυτού του τύπου σε μια σημαντική, εξελικτικά συντηρημένη οικογένεια μεμβρανικών πρωτεϊνών που χρησιμοποιεί ως υποστρώματα πολλά δομικά ανάλογα φαρμάκων, και δεν έχει αναλυθεί έως σήμερα διεξοδικά σε υψηλή ευκρίνεια.
Η μετεκπαίδευση των εκπαιδευτικών της δευτεροβάθμιας εκπαίδευσης στην Ελλάδα, με τη συμμετοχή τους σε προγράμματα ή κύκλους μεταπτυχιακών σπουδών
Authors: Κεραμάρης Εμμανουήλ
Published: August 2021

Αντικείμενο της Διδακτορικής Διατριβής είναι ο θεσμός της μετεκπαίδευσης των εκπαιδευτικών δευτεροβάθμιας εκπαίδευσης στην Ελλάδα, με τη συμμετοχή τους σε προγράμματα ή κύκλους μεταπτυχιακών σπουδών, που οδηγεί στην απόκτηση μεταπτυχιακού τίτλου, μέσω της χορήγησης εκπαιδευτικής άδειας με αποδοχές. Προκειμένου να εξαχθούν ποιοτικά και ποσοτικά συμπεράσματα, σχετικά με το θέμα, για το ερευνώμενο χρονικό διάστημα (1988-2003), αντλήθηκαν στοιχεία από τα σχετικά αρχεία του Υπουργείου Παιδείας και του Κ.Υ.Σ.Δ.Ε. (Κεντρικό Υπηρεσιακό Συμβούλιο Δευτεροβάθμιας Εκπαίδευσης), καθώς και από την επεξεργασία κατάλληλου Ερωτηματολογίου, που συμπληρώθηκε από δείγμα 283 καθηγητών και καθηγητριών, από διάφορες περιοχές της χώρας, οι οποίοι μετεκπαιδεύτηκαν κατά το εν λόγω χρονικό διάστημα. Σκοπός της έρευνας είναι η μελέτη της ιστορικής αναδρομής και του νομοθετικού πλαισίου της μετεκπαίδευσης των εκπαιδευτικών διαχρονικά μέχρι σήμερα, σε συνδυασμό με τις εκάστοτε πολιτικο-κοινωνικές και οικονομικές συνθήκες της χώρας. Επίσης η ανάλυση όλων των σχετικών με το θέμα παραμέτρων (όπως π.χ. οι προϋποθέσεις χορήγησης εκπαιδευτικής άδειας, η διαδικασία επιλογής των εκπαιδευτικών για μετεκπαίδευση, οι συμβατικές τους υποχρεώσεις, η διαδικασία πιστοποίησης της μετεκπαίδευσής τους, τα κίνητρα για μετεκπαίδευση, η σχετική με το θέμα εκπαιδευτική πολιτική, οι εκπαιδευτικές ανισότητες που προκύπτουν, η οικονομική διάσταση της μετεκπαίδευσης κ.λ.π.). Ακόμη, η έρευνα αποσκοπεί στην επισήμανση και ανάδειξη των στρεβλώσεων του θεσμού, στην εξαγωγή συμπερασμάτων και στη διατύπωση προτάσεων για τη βελτίωση λειτουργίας του θεσμού. Η μέθοδος που ακολουθήθηκε για την έρευνα είναι βασικά η τεχνική της ανάλυσης περιεχομένου εκπαιδευτικών ντοκουμέντων, όπως είναι το πρωτογενές υλικό από τα αρχεία του Υπουργείου Παιδείας και ιστορικών τεκμηρίων (Νόμοι, Διατάγματα κ.λ.π.), σε συνδυασμό με την ιστορικο-συγκριτική μέθοδο. Προκειμένου να συλλεχθεί επιπλέον πρωτογενές υλικό, πέρα από την ταχυδρομική ή ηλεκτρονική διακίνηση του ανώνυμου Ερωτηματολογίου, χρησιμοποιήθηκε και η μέθοδος της δομημένης ερευνητικής συνέντευξης, με προσωπική ή τηλεφωνική επικοινωνία, με εκπαιδευτικούς που μετεκπαιδεύτηκαν, κατά το ερευνώμενο χρονικό διάστημα. Με πίνακες και γραφήματα γίνεται προσπάθεια ποιοτικής και ποσοτικής αποτίμησης της μετεκπαίδευσης μακράς διάρκειας των εκπαιδευτικών για το χρονικό διάστημα 1988-2003. Τα συμπεράσματα της έρευνας μπορούν να συμβάλλουν, σε συνδυασμό με τις προτάσεις που διατυπώνονται, στην αντιμετώπιση των στρεβλώσεων και στη βελτίωση της αποτελεσματικότητας του ερευνώμενου θεσμού.
Καινοτόμος και θεματικός ηλεκτρονικός φάκελος υγείας υποστήριξης του ειδικού ιατρού στην πρόγνωση, διάγνωση και αντιμετώπιση ηπατικών ασθενειών
Authors: Τσάκωνα Άννα
Published: August 2021

Η εργασία αυτή αφορά στην παρακολούθηση της πορείας της υγείας του ασθενούς με τη χρήση του ηλεκτρονικού ιατρικού φακέλου και η προσαρμογή του κάθε στιγμή στις ανάγκες του θεράποντα ιατρού.Ως παράδειγμα εφαρμογής χρησιμοποιήθηκε ένα ιατρείο ημέρας που αντιμετωπίζει προβλήματα που αφορούν το ήπαρ και κυρίως τις διάφορες μορφές ηπατίτιδας. Ιδιαίτερη σημασία δώσαμε στην ανάπτυξη δύο κύριων αλγορίθμων ο πρώτος εκ των οποίων αφορά τη διάγνωση της ηπατικής ασθένειας και ο δεύτερος τη θεραπεία.Για τη διάγνωση των διαφόρων μορφών ηπατίτιδας λαμβάνονται υπόψη τόσο η κλινική εικόνα του ασθενούς όσο και οι διαγνωστικές εξετάσεις που διακρίνονται σε αιματολογικές, βιοχημικές και απεικονιστικές. Αρχικά δημιουργήθηκε ένας πίνακας με τα κλινικά στοιχεία που επηρεάζονται από κάθε μορφή ασθένειας και όπως φάνηκε σε πολλές περιπτώσεις δεν μπορεί να γίνει άμεσα διάγνωση αλλά θα πρέπει να εκτιμηθούν τα δεδομένα που φέρει κάθε φορά ο ασθενής συγκριτικά με τα προηγούμενα στοιχεία που έχουν καταγραφεί από τις προηγούμενες επισκέψεις ενώ και η ίδια η διάγνωση δεν αποτελεί μια εφάπαξ διαδικασία αλλά εκτιμάται κάθε φορά από την αρχή η πορεία της υγείας του ασθενή αφού σε πολλές περιπτώσεις μία μορφή ηπατίτιδας μπορεί να μετατραπεί σε άλλη ή ακόμη και να συνυπάρχουν κάποιες μορφές. Ακόμη κατασκευάστηκε το διάγραμμα ροής με το οποίο γίνεται εντοπισμός των επιμέρους ηπατικών ασθενειών χρησιμοποιώντας λογικά βήματα και λαμβάνοντας υπόψη βασικές παραμέτρους που προκύπτουν μετά τις εργαστηριακές, απεικονιστικές ή ιστοπαθολογικές εξετάσεις που υποβάλλεται ο ασθενής. Δύο από τις πιο σημαντικές εξετάσεις για όλες τις ηπατικές ασθένειες είναι οι ALT και AST οι οποίες πολλές φορές αυξάνονται 10 εώς και 100 φορές πέραν των φυσιολογικών ορίων. Αυτές οι παράμετροι αποτελούν μια πρώτη ένδειξη εάν ο ασθενής έχει ή όχι ηπατίτιδα και στην περίπτωση που οι τιμές τους είναι πράγματι αυξημένες σε υψηλά επίπεδα εξετάζουμε τους τύπους αντισωμάτων που εμφανίζει ο ασθενής διαφορετικούς για κάθε μορφή ηπατίτιδας που σε συνδυασμό με την κλινική εξέταση και τα συμπτώματα που παρουσιάζει ο ασθενής μας οδηγούν στον εντοπισμό της συγκεκριμένης ηπατικής ασθένειας. Στη συνέχεια, ένας δεύτερος αλγόριθμος που αφορά τη θεραπεία αποκαλύπτει τη σχέση των φαρμάκων και της δοσολογίας με το είδος, τη φάση της ασθένειας και την αποτελεσματικότητα του θεραπευτικού σχήματος. Συμπερασματικά, οι παραπάνω αλγόριθμοι αποτελούν τη βάση δημιουργίας ενός εξειδικευμένου ηλεκτρονικού φακέλου που εστιάζει στις ηπατικές ασθένειες και αντιλαμβάνεται σε κάθε χρονική στιγμή τις διαδικασίες που ακολουθεί ο ειδικός ιατρός, βοηθά στη διάγνωση, τη θεραπεία και την ίαση.
Ταξινομική και οικολογική μελέτη κυανοβακτηρίων από σπήλαια της Ελλάδος
Authors: Λαμπρινού Βασιλική
Published: August 2021

Αντικείμενο της διδακτορικής διατριβής είναι η ταξινομική - οικολογική μελέτη κυανοβακτηρίων από τρία σπήλαια της Πελοποννήσου «Καστριά», «Φράγχθι» και «Σεληνίτσα». Πραγματοποιήθηκαν εποχικές, ετήσιες δειγματοληψίες φυσικού υλικού από (7) δειγματοληπτικές θέσεις σε κάθε σπήλαιο. Καταγράφηκαν οι περιβαλλοντικές παράμετροι της ενεργού φωτοσυνθετικής ακτινοβολίας - (PAR), της Θερμοκρασίας (Τ) και της Σχετικής Υγρασίας (RH) και συσχετίσθηκαν με τις κοινότητες των κυανοβακτηρίων. Η ταξινόμηση ειδών πραγματοποιήθηκε με κλασικές μεθόδους φωτονικής και ηλεκτρονικής μικροσκοπίας και με συνδυασμό σύγχρονων μεθόδων (16S rRNA). Επιπλέον, πραγματοποιήθηκε εκχύλιση ολικών λιποειδών κυανοβακτηρίων, διαχωρισμός των ολικών σε πολικά και ουδέτερα και εν συνεχεία, διαχωρισμός των πολικών στα συστατικά τους. Τα λιποειδή ελέγχθηκαν ως προς την αντιβακτηριακή τους δράση έναντι 8 προτύπων και κλινικών βακτηριακών στελεχών. Αποτελέσματα-συμπεράσματα: • Προσδιορίσθηκαν 156 taxa (39 γένη, 115 είδη) • 2 νέα γένη και είδη (Iphinoe spelaeobios, Toxopsis calypsus) • 1 νέο είδος (Phormidium melanochroun) • 49 taxa αποτελούν πρώτες αναφορές για την Ελλάδα • 8 taxa αναφέρονται 2η φορά παγκοσμίως • Σαφής διαφοροποίηση των κοινοτήτων κυανοβακτηρίων στα σπήλαια • Παράγοντες που διαμορφώνουν τις βιοκοινότητες στα σπήλαια, εκτός από τις περιβαλλοντικές, είναι και η μορφολογία σπηλαίου, η διαθεσιμότητα του νερού, ο τύπος και η συνεκτικότητα του υποστρώματος • Τα Toxopsis calypsus και Phormidium melanochroun εμφανίζουν αντιβακτηριακή δράση έναντι προτύπων και κλινικών Gram+ βακτηρίων - Δεν εμφανίζεται δράση έναντι Gram- βακτηρίων - Μία ζώνη των πολικών λιποειδών του Phormidium melanochroun προκαλεί αναστολή της δράσης της μεθανόλης - Καλύτερη αντιβακτηριακή δράση εμφανίζει το Toxopsis calypsus.
Essays in expected utility
Authors: Καυκαλάς Ιωσήφ
Published: August 2021

Αυτή η διατριβή παρουσιάζει πώς η αβεβαιότητα επηρεάζει τη λήψη αποφάσεων, ειδικά σε όρους αποτελεσματικότητας και παραγωγικότητας. Εξετάζονται εναλλακτικές του κυρίαρχου υποδείγματος Αναμενόμενης Χρησιμότητας, με ιδιαίτερη εστίαση στην προσέγγιση των Υπο-συνθηκών Ενδεχομένων, που ακολουθείται για να παραχθούν αξιόπιστα μέτρα και μια τμηματική ανάλυση ενδεχομένων του δείκτη παραγωγικότητας Μάλμκουιστ. Από εμπειρικής πλευράς, η μη-παραμετρική μεθοδολογία της Ανάλυσης Περιβαλλόμενων Δεδομένων εφαρμόζεται σε πραγματικά στοιχεία αγροτικής παραγωγής, με εστίαση στη σημασία και σωστή εφαρμογή των συναρτήσεων αποστάσεως. Επιπλέον προτείνεται μία νέα προσέγγιση στον υπολογισμό των συναρτήσεων αποστάσεως, που επιλύει προβλήματα εφικτότητας και διαφορών μεταξύ των κατευθύνσεων εισροών και εκροών. Τέλος, προτείνεται ένα θεωρητικό υπόδειγμα λήψης αποφάσεων υπό αβεβαιότητα και συγκρίνεται με τα κύρια υποδείγματα Αναμενόμενης Χρησιμότητας και διακεκριμένα συμπεριφορικά υποδείγματα.
Επίπεδα αλβουμίνης ούρων σε μαθητές ηλικίας 12 έως 18 ετών
Authors: Μαζαράκη Αναστασία
Published: August 2021

Εισαγωγή: Η μικροαλβουμινουρία (MA) αποτελεί στους ενήλικες δείκτη καρδιαγγειακού κινδύνου • ο ρόλος της ωστόσο στους εφήβους είναι ασαφής. Μέθοδοι: Σε 456 μαθητές (295 αγόρια, μέση ηλικία 14 έτη) μετρήθηκαν οι σωματομετρικές παράμετροι, η αρτηριακή πίεση και ο λόγος αλβουμίνη προς κρεατινίνη (Α/Κ) σε ένα δείγμα ούρων. Ως ΜΑ ορίστηκε Α/Κ= 22-221 mg/g για αγόρια και Α/Κ= 31-221 mg/g για κορίτσια. Μέσω ερωτηματολογίου αντλήθηκαν πληροφορίες για ατομικές συνήθειες και δημογραφικά χαρακτηριστικά. H στατιστική σημαντικότητα τέθηκε στο επίπεδο p <0,05 (SPSS version 17.0). Αποτελέσματα: Με βάση τη διάμεση τιμή Α/Κ (Α/Κm) τα παιδιά χωρίστηκαν σε δύο κατηγορίες. Οι μαθητές με Α/Κ >A/Km συγκριτικά με αυτούς με Α/Κ <A/Km ήταν λιγότερο συχνά αγόρια (53,5 έναντι 75,9%, p <0,001), μικρότερης ηλικίας (13,6 έναντι 14,4 έτη, p <0,001), με μικρότερο δείκτη μάζας σώματος (20,8 έναντι 22,8 kg/m2, p <0,001) και χαμηλότερη συστολική ΑΠ (114,8 έναντι 119,0 mmHg, p <0,001). Σε υποομάδα όπου μελετήθηκαν οι διατροφικές συνήθειες, τα παιδιά που ακολουθούσαν τη μεσογειακή δίαιτα εμφάνιζαν μικρότερο Α/Κ (7 έναντι 8 mg/g, p <0,05). Από πολλαπλή ανάλυση παλινδρόμησης το άρρεν φύλο και ο δείκτης μάζας σώματος βρέθηκαν ανεξάρτητοι προγνωστικοί παράγοντες του log A/K. Συμπεράσματα: Διαφορετικοί μηχανισμοί διέπουν την εμφάνιση αλβουμινουρίας στους εφήβους απ’ ότι στους ενήλικες.
Ταυτοχρόνος προσδιορισμός των ναρκωτικών ουσιών GHB, GBL, 14BD, MDMA, MDEA, MDA, KET, nor-KET στα ούρα με τη μέθοδο της απευθείας έγχυσης και της φασματομετρίας μαζών
Authors: Κουρτέση Ελένη
Published: August 2021

Τα ‘club drugs’ θεωρούνται νεοεμφανιζόμενη μάστιγα της εποχής μας. Οι νέοι τα χρησιμοποιούν εξαιτίας του αισθήματος ευφορίας που προσφέρουν και οι επιτήδειοι με σκοπό τον βιασμό των γυναικών, βασιζόμενοι στο ότι τα συγκεκριμένα ναρκωτικά προκαλούν απώλεια μνήμης.Η τεχνική της υγρής χρωματογραφίας σε συνδυασμό με φασματομετρία μαζών (LC/MS) επιλέχθηκε για την ανάπτυξη, τη βελτιστοποίηση και την επικύρωση της μεθόδου προσδιορισμού των ουσιών (GHB), (GBL), (1.4BD), (MDMA), (MDEA), (MDA), (KET), (nor-KET). Οι ουσίες GHB-d6, GBl-d6, MDMA-d5 και KET-d4 χρησιμοποιήθηκαν ως εσωτερικά πρότυπα. Ως βιολογικό υγρό εκλογής επιλέχθηκαν τα ούρα κυρίως γιατί οι συγκεντρώσεις των προσδιοριζόμενων ουσιών συσχετίζονται άμεσα με τη χρήση των συγκεκριμένων ναρκωτικών.Σκοπός της παρούσας διατριβής ήταν η ανάπτυξη μιας γρήγορης και σχετικά απλής μεθόδου προσδιορισμού των club drugs με χρήση χαμηλού κόστους αναλωσίμων και διαλυτών.Η γραμμικότητα της μεθόδου ήταν μέσα στα όρια 8-20 μg/ml για τις ουσίες GHB, GBL, 1.4-BD, 50-1000 ng/ml για τις ουσίες MDEA, KET, nor-KET και 250-1000 ng/ml για τις ουσίες MDMA και MDA με γραμμικό συντελεστή συσχέτισης (r2) ≥ 0.98.Η εφαρμοσιμότητα της συγκεκριμένης μεθόδου ελέγχθηκε με ανάλυση 10 πραγματικών δειγμάτων. Επιπρόσθετα, οκτώ δείγματα ελέγχθηκαν για την ύπαρξη κεταμίνης και νορκεταμίνης και άλλα 6 για την ύπαρξη σε αυτά γ-υδροξυ βουτυρικού οξεός, γ- βουτυρολακτόνης και 1,4- βουτανεδιόλης.Τα τοξικολογικά εργαστήρια μπορούν να χρησιμοποιήσουν την παρούσα μέθοδο, παρακάπτωντας τα ψευδώς αληθή αποτελέσματα που εμφανίζονται (στην περίπτωση των αμφεταμινών) και την απουσία ανοσοχημικών αντιδραστηρίων (στην περίπτωση των GHB, GBL,1.4BD,KET,nor-KET) και αποφεύγοντας υψηλά κόστη υλικοτεχνικού εξοπλισμού όπως περαιτέρω αντιδραστήρια και υγρό χρωματογράφο διπλού τετραπόλου.
Numerical simulation of damage progression in GFRP composites under cyclic loading
Authors: Ηλιόπουλος Ηλίας
Published: August 2021

Αντικείμενο της εργασίας αποτελεί η ανάπτυξη ανισότροπου μη γραμμικούκαταστατικού μοντέλου υλικού, που περιλαμβάνει την πρόβλεψη της έναρξης καιπροοδευτικής διάδοσης της βλάβης, για την προσομοίωση της μηχανικήςσυμπεριφοράς πολύστρωτων διατάξεων από ινώδη σύνθετα υλικά υπό κυκλικήφόρτιση. Το καταστατικό μοντέλο χρησιμοποιεί ως δεδομένα εισόδου τημηχανική συμπεριφορά της στρώσης υπό κυκλική εντατική κατάσταση σταθερούεύρους και προβλέπει τη διάρκεια ζωής και την εναπομένουσα δυσκαμψία καιστατική αντοχή οποιασδήποτε πολύστρωτης διάταξης υπό πολυαξονική κυκλικήφόρτιση μεταβλητού εύρους.Στο πλαίσιο της εργασίας διεξήχθησαν πειράματα για την ανάπτυξηκαταστατικών μοντέλων που περιγράφουν την μηχανική συμπεριφορά τηςστρώσης υπό κυκλική φόρτιση, στις κύριες διευθύνσεις της, επεξεργάστηκανπειραματικά δεδομένα, παρήχθησαν τα καταστατικά μοντέλα και αναπτύχθηκεκώδικας για την προσομοίωση.Τα μοντέλα της μηχανικής συμπεριφοράς της στρώσης υπό κυκλική εντατικήκατάσταση παρουσιάστηκαν λεπτομερώς, όπως προέκυψαν από τηνεπεξεργασία δεδομένων από 304 πειράματα, στατικά και κοπωτικά.Εισήχθησαν νέα καταστατικά μοντέλα για την αναπαράσταση της μηχανικήςσυμπεριφοράς της στρώσης υπό κυκλική φόρτιση, για τις ιδιότητες που δενυπήρχαν διαθέσιμα ή που τα διαθέσιμα κρίθηκαν μη ικανοποιητικά.Η μέθοδος είχε δύο εφαρμογές. Στην μία θεωρήθηκε ομογενές εντατικό πεδίοκαι ο υπολογισμός της εντατικής κατάστασης έγινε με τις υποθέσεις της κλασικήςθεωρίας πολύστρωτων πλακών. Η άλλη ήταν σε εμπορικό κώδικαπεπερασμένων στοιχείων.Διεξήχθη εκτενής ποιοτική ανάλυση ευαισθησίας της μεθόδου για ναδιαπιστωθεί ποιοί παράγοντες επηρεάζουν περισσότερο τα αποτελέσματα.Η εγκυρότητα της μεθόδου επιβεβαιώθηκε από ιδιαίτερα εκτενή σύγκρισητων προβλέψεων και των δύο εφαρμογών της με πειραματικά δεδομένα: 785 πειράματα διαφόρων πολύστρωτων διατάξεων υπό διάφορες συνθήκεςφόρτισης.